**MEGÁLLAPODÁS**

amely létrejött egyrészről Balatonvilágos Község Önkormányzata (8171 Balatonvilágos, Csók István sétány 38., adószám: 15734044-2-14)  
képviseli: Takács Károly Béla), mint megrendelő (a továbbiakban: Megrendelő),

másrészről az Internetworks Kft. (8132 Lepsény, Rákóczi utca 34.,adószám: 11292283-2-07), mint szállító (a továbbiakban: Szállító) között az alulírott napon és helyen, az alábbi feltételek alapján:

**1. A szerződés tárgya**

Megrendelő a Magyar Falu Program keretében meghirdetett MFP-BJA/2022 pályázat útján az Ady Endre utca és a Rendezvénypark járdafelújításának anyagköltségére támogatásban részesült.

A Szállító kötelezettséget vállal arra, hogy az általa forgalmazott termékeket (a továbbiakban: Termékek) a Megrendelő részére megküldött Árajánlat alapján a Megrendelő részére szállítja és átadja, a Megrendelő pedig köteles a Termékeket átvenni és a szerződés 2. pontjában meghatározott árat megfizetni.  
Az Árajánlat a Megállapodás elválaszthatatlan részét képezi.

**2. Fizetési feltételek**

A Szállító a számla benyújtására a Termékek leszállítását követően jogosult. A számla a Megrendelő képviselője által aláírt szállítási irat (szállítólevél, kísérőlevél stb.) alapján nyújtható be.  
A számla összértéke az Árajánlat szerint bruttó 5.657.380 Ft, melyet a Megrendelő a teljesítéstől számított 30 naptári napon belül köteles átutalással kiegyenlíteni a Szállító 11743040-20082068 számú elszámolási számlájára.  
  
A Megrendelő késedelmes fizetés esetén késedelmi kamatot köteles fizetni, amelynek mértéke a késedelemmel érintett naptári félévet megelőző utolsó napon érvényes jegybanki alapkamat hét százalékkal növelt összege, a késedelmi kamatra egyebekben a Ptk. 301/A. §-a az irányadó.

**3. Megrendelés**

3.1. A Megrendelő a megrendelését írásban közli a Szállítóval.  
  
3.2. A Szállító a Megrendelő rendelését írásban visszaigazolja és a Termékek várható szállítási határidejéről, illetve raktáron lévő készleteiről információt, tájékoztatást nyújt.

**4. Teljesítési határidő**

A Termékek szállítása az esetenkénti megrendelés, illetve visszaigazolás alapján, vagy a felek előzetes megegyezése szerint történik.

**5. Teljesítés helye, módja, késedelem**

A teljesítése helye: a Megrendelő székhelye, amennyiben a felek a szállítás más helyszínében előzetesen nem állapodnak meg. Amennyiben a teljesítés helye, mint szállítási helyszín a Megrendelő által nem biztosított, akkor teljesítésnek minősül a Termékeknek a Szállító vagy a Szállító megbízottja által a Megrendelő székhelyére történő szállítása és kirakása.  
  
A Szállító a Termékeket minden esetben szállítási irat kíséretében adja át. A szállítási iratot a Megrendelő képviselője – azonosítható módon – aláírja, amely bizonyítja, hogy az iraton szereplő Termékeket átvette.  
  
5.2. A Szállító alvállalkozó (teljesítési segéd) igénybevételére a Megrendelő hozzájárulása nélkül jogosult.  
  
5.3. A Szállító által leszállított Termékek árának a 2. pontban foglaltak szerinti teljes körű pénzügyi rendezéséig – ideértve az esetleges késedelmi kamatra vonatkozó igény elszámolását is - a Szállító a Termékekre vonatkozó tulajdonjogát fenntartja.

**6. Minőség, mennyiség**

6.1. A Szállító köteles a mindenkor hatályos jogszabályi előírásokat betartani, és ezeknek, valamint a szabványoknak, hatósági előírásoknak és a felek megállapodásának megfelelő minőségű és kiszerelésű hibátlan Termékeket szállítani. A Szállító felelősséget vállal azért, hogy a Termékek minden vonatkozásban megfelelnek a jogszabályi és hatósági előírásoknak.  
  
6.2. A Megrendelő köteles a Termékek átvételekor azok mennyiségi és minőségi megvizsgálását elvégezni, de nem kell vizsgálnia a Termékek azon tulajdonságait, amelyek minőségét a Szállító tanúsítja, vagy amelyre jogszabály rendelkezései szerint jótállás vonatkozik.  
  
Amennyiben a Termékek minőségileg hibásak vagy azok mennyisége nem felel meg a megrendelésnek, illetve szállítási iratnak, a Megrendelő a minőségi hiba vagy mennyiségi hiány felfedezése után haladéktalanul köteles közölni a kifogását a Szállítóval, aki a hibát, illetve hiányt jogosult ellenőrizni.  
  
A Felek megállapodnak, hogy a Szállító jogosult raktárkészlete szerint részszállítást teljesíteni, amelyről a Szállító előzetesen értesíti a Megrendelőt.

**7. A szerződés időtartama, megszűnése**

7.1. A jelen szerződés az aláírás napján lép hatályba.  
  
7.2. A szerződő felek a jelen szerződést írásban, közös megegyezéssel bármikor módosíthatják vagy megszüntethetik.  
  
A Szállító jogosult a szerződést egyoldalúan, azonnali hatállyal felmondani a Megrendelő 7 naptári napot meghaladó fizetési késedelme esetén.

**8.Vegyes rendelkezések**

8.1. A felek kötelezettséget vállalnak arra, hogy a jelen szerződéshez kapcsolódóan a másik félről tudomásukra jutott valamennyi tényt, adatot és információt üzleti titoknak tekintik, és bizalmasan kezelik. A felek tudomásul veszik, hogy a fenti tények, adatok és információk nem hozhatók nyilvánosságra, továbbá vállalják, hogy azokat harmadik személlyel – kivéve a felek képviselőit, munkavállalóit és a teljesítésben közreműködő egyéb személyeket, valamint a bírósági vagy hatósági eljárásokat, valamint a jogszabályban meghatározott eseteket – a másik fél előzetes és kifejezett írásbeli hozzájárulása nélkül nem közlik.  
  
8.2. A felek megállapodnak, hogy bármilyen, a jelen szerződésből eredő, illetve azzal kapcsolatban közöttük felmerülő vitát békés úton, tárgyalások és egyeztetések révén kísérelnek meg rendezni. Ennek eredménytelensége esetére a felek – a per tárgyának értékétől függően - kikötik a Siófoki Járásbíróság, illetve a Somogy Megyei Bíróság kizárólagos illetékességét.  
  
8.3. A jelen szerződésben nem szabályozott kérdésekben a Polgári Törvénykönyv, valamint a kapcsolódó egyéb jogszabályok rendelkezései az irányadóak.  
  
A felek a jelen szerződést – annak elválaszthatatlan részét képező mellékleteivel együtt - elolvasás és értelmezés után, mint akaratukkal mindenben megegyezőt jóváhagyólag cégszerűen aláírták.

Balatonvilágos, 2022. július

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Balatonvilágos Község Önkormányzata Internetworks Kft.**

Képviseli: Takács Károly Béla polgármester Képviseli: Boda Norbert

Megrendelő Szállító

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Dr. Boda Zsuzsanna jegyző**

jogi ellenjegyző

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Balogh Gábor közgazdasági osztályvezető**

pénzügyi ellenjegyző